Vestjyderne er Danmarksmestre i frivillighed. Det viser en ny undersøgelse fra Danmarks Statistik. Her svarer 42 procent af de deltagende vestjyder, at de har udført frivilligt arbejde i løbet af det seneste år. Den frivillige hjælp falder på et tørt sted rundt omkring i landsdelen, hvor den flere steder er en nødvendighed. Et af de steder er i Morsø Kommune, hvor et idrætsstævne for psykisk sårbare borgere ikke ville kunne lade sig gøre uden de frivillige. - Os, som har noget med psyken og gør det her, bliver boostet og rykket. Så kan vi noget mere, fortæller Daisy Vester fra Nykøbing. Hun er en af de 85 deltagere ved stævnet, som til daglig kæmper med psykisk sårbarhed. Flere kan undvære hjælp I Morsø Kommune er de slet ikke i tvivl om, hvor stor en forskel de frivillige gør. Kommunen ville slet ikke få arrangementer som idrætsstævnet til at hænge sammen uden dem. Det slår idrætskoordinator for Handicap & Psykiatri i Morsø Kommune, Mette Boel, fast. - Vi har set, at ved at man kommer til idræt og får et større netværk og mere mod på livet, så kan man måske undvære at få hjælp til nogle ting, som man før har fået hjælp til, siger hun. Den præmis køber Daisy Vester ind på. - Jeg er selv stoppet med en masse medicin og med at gå i distriktspsykiatrien. På sigt sparer man økonomisk der. Sover bedre om natten Peter Hansen fra Nykøbing er en af de frivillige, som denne torsdag brugte dagen som frivillig ved idrætsstævnet. For ham er det lysten til at gøre noget godt for andre mennesker, der driver værket. - Vi skal ikke så meget som frivillige andet end at være med, og så er det selvfølgelig opsætning og lidt forberedelse og sådan noget, siger han og fortsætter: - Det gør jo, at de her mennesker får en glæde i hverdagen. Men det er ikke kun de mennesker som Peter Hansen har været med til at gøre en forskel for, som går glade. - Jeg går også herfra med et kæmpe smil og sover meget bedre, når jeg har været her, fortæller Peter Hansen. Når danskere skal vælge områder at være frivillige i, er det ofte fritid, hobby og idræt, der trækker.

Opsummering:
I Morsø Kommune nyder de godt af frivillige. For uden dem ville kommunen ikke kunne tilbyde sårbare borgere lige så mange tilbud.